謝諸友移具游德及亭
作者：劉宰
朝代：宋

paragraphs: 老去疎文會，朋來愜素心。
結廬慚遠引，挈榼荷親臨。
反旆孤成約，臨池得勝尋。
鳥飛青嶂遠，魚戲碧波深。
揮麈荷香度，開樽柳色侵。
已欣年洊稔，猶冀雨爲霖。
學道心無得，爲農力不任。
每因情款款，常恐歲駸駸。
坐久便徐步，觴頻怯滿斟。
非因苦衰疾，豈憚豁煩襟。
羈旅忘家食，辛勤念子衿。
範模資伯父，燈火惜分陰。
一第均兒戲，微言久陸沈。
簞瓢誠有味，山水會知音。
子事增吾感，吾言豈子箴。
他年黄鵠舉，莫忘候蟲吟。